โรจนะ-นวนครสู้น้ำท่วมยันรายได้วิ่งเข้าเป้าทั้งปี
นิคมอุตสาหกรรมพร้อมรับมือน้ำท่วม NNC-LROJNA ยันไม่ได้รับผลกระทบ มั่นใจรายได้ปีนี้โตเข้าเป้าหมาย
6 ต.ค. 2554

นิคมอุตสาหกรรมพร้อมรับมือน้ำท่วม NNCL-ROJNA ยันไม่ได้รับผลกระทบ มั่นใจรายได้ปีนี้โตเข้าเป้าหมาย 
นายนิพิฐ อรุณวงษ์ ณ อยุธยา กรรมการ ผู้จัดการ บริษัท นวนคร (NNCL) เปิดเผยว่า บริษัทได้เตรียมแผนรับมือน้ำท่วมมานาน 4-5 เดือน โดยได้ขุดคลองระบายน้ำและรับน้ำไว้ภายในนิคมอุตสาหกรรม รวมทั้งติดตั้งเครื่องสูบน้ำประมาณ 1,000 ตัว เพื่อสูบน้ำออกจากพื้นที่หากน้ำข้ามเขื่อนกั้นที่มีความสูง 2.50 เมตรเข้ามา และยังนำกระสอบทรายไปกั้นตามเส้นทางน้ำปทุมธานีเพื่อชะลอกระแสน้ำรอบนอก
ทั้งนี้ ยืนยันว่าบริษัทและลูกค้าในนิคมฯ ยังไม่ได้ผลกระทบจากน้ำท่วม โรงงานของลูกค้าในกลุ่มอิเล็กทรอนิกส์และอาหารยังดำเนินการได้ตามปกติ ส่วนรายได้ของบริษัทยังเป็นไปตามเป้าที่คาดว่าจะโตขึ้นจากปีก่อน 20% 
“ครึ่งปีหลังรายได้ค่อนข้างดี เพราะมีลูกค้าญี่ปุ่นมาซื้อที่ดินขนาด 10-50 ไร่มาก ส่วนใหญ่เซ็นสัญญาเดือน ต.ค.-พ.ย.นี้ และรับรู้รายได้ในช่วงไตรมาส 4” นายนิพิฐ กล่าว 
ด้าน น.ส.อมรา เจริญกิจวัฒนกุล กรรมการ บริษัท สวนอุตสาหกรรมโรจนะ (ROJNA) กล่าวว่า บริษัทเตรียมรับมือปัญหาน้ำท่วมไว้แล้ว หลังคาดการณ์ว่าปริมาณน้ำจะสูงกลางเดือนนี้ โดยเสริมคันดินเหนือเขื่อนรอบนิคมฯ อีกชั้น จากปกติที่เขื่อนสูงอยู่แล้ว 3-4 เมตร พร้อมทั้งแจ้งเตือนผู้ประกอบการให้ระวังเป็นระยะ
“ยอมรับว่าลูกค้าในนิคมฯ มีความเป็นห่วง เพราะพื้นที่รอบนอกถูกน้ำท่วมแล้ว ทำให้การขนส่งชิ้นส่วน-วัตถุดิบ แรงงานชะงักไปบ้าง แต่เราก็พยายามป้องกันไม่ให้น้ำเข้านิคมฯ ซึ่งเป็นเขตเศรษฐกิจ” น.ส.อมรา กล่าว
ขณะนี้มั่นใจว่าผลงานของบริษัทจะไม่ถูกกระทบ โดยรายได้ในปีนี้จะเข้าเป้าที่ 7,000-8,000 ล้านบาท หรือโตขึ้น 810% เนื่องจากธุรกิจหลักอย่างโรงไฟฟ้า นิคมฯ และสาธารณูปโภคยังอยู่ในภาวะปกติ